钦定古今图书集成/明伦汇编/氏族典/第249卷 > 张祐
## 钦定古今图书集成/明伦汇编/氏族典/第249卷 > 张祐

按《明外史张祐传》：“祐字天祐，广州人。幼好学能文。弘
治中，袭世职，为广州右卫指挥使。正德二年，擢署都
指挥佥事，迁广西右参将，擢副总兵，镇守广西。寻进
署都督佥事，又进署都督同知。嘉靖改元，遭母丧，哀
毁骨立。初，上思州土目黄镠作乱，祐购其党黄廷宝，
缚献之。总督张嵿恶祐不白己，至劾祐怀奸避难，逮”
系德庆狱。数上书颂冤，释令闲住。卢苏、王受乱田州。
总督姚镆召至军中，待以宾礼，多所裨赞。后王守仁
代镆，询抚剿之宜，祐曰：“以蛮治蛮，可不烦兵而下。”守
仁纳之，苏、受果效顺。因命祐部分其众。事宁，守仁言：
“思、田初定，宜设一副总兵镇之，请即以命祐。”报可。十
一年，杨春贼赵林花陷高州，总督陶谐檄祐讨之，深
入多所斩获，忽中危病卒。祐身长八尺，智识绝人，驭
军有节制，与下同。甘苦不营私产。性好书，每载以自
随，军暇即延儒生讲论。